钦定古今图书集成/方舆汇编/职方典/第1145卷 > 《大明寺水记》宋·欧阳修
## 钦定古今图书集成/方舆汇编/职方典/第1145卷 > 《大明寺水记》宋·欧阳修

世传陆羽《茶经论水》云：“山水上，江水次，井水下。”其说
止此，而未尝品第天下水味也。至张又新为《煎茶水
记》，始云刘伯刍谓水宜茶有七等，又载羽为李季卿
论水次第有二十种。今考二说，与羽《茶经》皆不合，羽
谓山水上而乳泉、石池又上，江水次而井水下。伯刍
七水与羽说皆相反。所载羽说二十水，如虾蟆口水、
“西山瀑布、天台千丈瀑布，皆羽戒人勿食，食而生疾。
其馀江水居山水上，井水居江水上”，皆与《茶经》相反。
疑羽不当二说以自异，使诚羽说，何足信也？得非又
新妄附益之耶？其述羽辨南零岸水，特怪其妄也。山
水味有美恶，而欲举而次第之者，妄说也。故其为说，
前后不同如此。然羽之论水，恶渟浸而喜泉源，故井
取汲多者。江虽长流，然众水杂聚，故次山水，惟此说
近理云。